钦定古今图书集成/历象汇编/庶征典/第165卷 > 北齐
## 钦定古今图书集成/历象汇编/庶征典/第165卷 > 北齐

### 文宣帝天保元年获赤雀

按：《北史齐文宣帝本纪》：“天保元年五月戊午，皇帝即
位于南郊，升坛柴燎告天。是日邺下获赤雀，献于郊
所。”

### 孝昭帝皇建二年野雉栖殿庭有鸟似鸭而九头

按：《北史齐孝昭本纪》：皇建二年“冬十月己酉，野雉栖
于前殿之庭。”

按《隋书五行志》：“后齐孝昭帝即位之后，有雉飞上御
座，占同。中大同元年，又有鸟止于后园，其色赤，形似
鸭而九头。其年帝崩。”

### 后主大统三年万春鸟集仙都苑

按《北齐书后主本纪》，不载。　按《隋书五行志》，大统三
年九月，万春鸟集仙都苑。京房《易飞候》曰：“非常之鸟，
来宿于邑中，邑有兵。周师入邺之应也。”

### 武平七年鹳巢于殿雉集于御坐

按：《北史齐后主本纪》：“武平七年八月丁卯，行幸晋阳，
雉集于御坐，获之，有司不敢以闻。”

按：《隋书五行志》：武平七年，有鹳巢太极殿，又巢并州
嘉阳殿。雉集晋阳宫御座，获之。京房《易飞候》曰：“鸟无
故巢居君门及殿屋上，邑且虚。”其年国灭。